ส่วนที่ 1

ข้อมูลสรุป

สรุปข้อมูลบริษัทที่ออกหลักทรัพย์

บริษัท ผลิตไฟฟ้า จำกัด (มหาชน) หรือ บผฟ. ประกอบธุรกิจเป็นบริษัทโฮลดิ้ง
ถือหุ้นในบริษัทซึ่งประกอบธุรกิจหลักในการผลิตและจำหน่ายกระแสไฟฟ้าและธุรกิจอื่นๆ
ที่เกี่ยวข้องกับธุรกิจผลิตและจำหน่ายกระแสไฟฟ้า
ทั้งในประเทศไทยและประเทศในภูมิภาคเอเชียตะวันออกเฉียงใต้ที่มีการซื้อไฟฟ้าข้ามแดนกับการไฟฟ้าฝ่ายผลิตแห่งประเทศไทย

บผฟ. มีบริษัทย่อย 9 แห่ง โดยบริษัทย่อย 2 แห่ง คือ บริษัท ผลิตไฟฟ้าระยอง จำกัด (บฟร.)
และบริษัท ผลิตไฟฟ้าขนอม จำกัด (บฟข.) ซึ่ง บผฟ. ถือหุ้นร้อยละ 99.99
เป็นผู้ผลิตไฟฟ้าที่มีนัยสำคัญอย่างมากต่อบริษัท และในปี 2545 บผฟ. รับรู้รายได้จาก บฟร. และ
บฟข. ร้อยละ 37.96 และ 35.92 ตามลำดับ โดยในปี 2545 บผฟ.
ได้รับเงินปันผลจากบริษัทย่อยทั้งสองแห่งเป็นหลัก

1.  บริษัท ผลิตไฟฟ้าระยอง จำกัด (บฟร.) เป็นผู้ผลิตไฟฟ้าอิสระ (Independent Power
    Producer หรือ IPP) ดำเนินการโรงไฟฟ้าประเภทพลังความร้อนร่วมที่จังหวัดระยอง
    มีกำลังการผลิตติดตั้งรวม 1,232 เมกะวัตต์
    และจำหน่ายไฟฟ้าที่ผลิตได้ทั้งหมดให้แก่การไฟฟ้าฝ่ายผลิตแห่งประเทศไทย (กฟผ.)
    แต่เพียงผู้เดียว ภายใต้สัญญาซื้อขายไฟฟ้า (Power Purchase Agreement หรือ PPA)
    เป็นเวลา 20 ปี ทั้งนี้ โรงไฟฟ้าระยองเริ่มผลิตและจำหน่ายไฟฟ้าให้แก่ กฟผ. ในปี 2537

2.  บริษัท ผลิตไฟฟ้าขนอม จำกัด (บฟข.) เป็นผู้ผลิตไฟฟ้าอิสระเช่นเดียวกับ บฟร.
    ดำเนินการโรงไฟฟ้าประเภทพลังความร้อนและพลังความร้อนร่วมที่จังหวัดนครศรีธรรมราช
    มีกำลังการผลิตติดตั้งรวม 824 เมกะวัตต์ และจำหน่ายไฟฟ้าที่ผลิตได้ทั้งหมดให้แก่ กฟผ.
    แต่เพียงผู้เดียว ภายใต้สัญญา PPA เป็นเวลา 15 และ 20 ปี ทั้งนี้
    โรงไฟฟ้าขนอมเริ่มผลิตและจำหน่ายไฟฟ้าให้แก่ กฟผ. ในปี 2539

นอกจากนี้ บผฟ. ได้ลงทุนในกิจการร่วมค้า 3 แห่ง คือ Conal Holding Corporation บริษัท
กัลฟ์ อิเลคตริค จำกัด (มหาชน) และ บริษัท เอ็กโกร่วมทุนและพัฒนา จำกัด บผฟ.
รับรู้รายได้จากกิจการร่วมค้าทั้ง 3 แห่ง ร้อยละ 7.90, 7.72 และ 2.01 ตามลำดับ

1.  บริษัท กัลฟ์ อิเล็คตริก จำกัด (จีอีซี) ประกอบธุรกิจการลงทุนในโครงการธุรกิจพลังงาน
    โดยถือหุ้นในบริษัท กัลฟ์ โคเจนเนอเรชั่น จำกัด บริษัท สมุทรปราการ โคเจเนอเรชั่น จำกัด
    บริษัท หนองแค โคเจเนอเรชั่น จำกัด ซึ่งเป็นเป็นผู้ผลิตไฟฟ้าเอกชนรายเล็ก
    จำหน่ายไฟฟ้าที่ผลิตได้ให้กับทั้ง กฟผ. และบริษัทลูกค้าทั่วไป ถือหุ้นในบริษัท กัลฟ์ ยะลา กรีน
    จำกัด ซึ่งดำเนินโครงการโรงไฟฟ้าชีวมวล และถือหุ้นในบริษัท กัลฟ์ เพาเวอร์ เจเนอเรชั่น
    จำกัด ซึ่งดำเนินโครงการโรงไฟฟ้าบ่อนอก

2.  Conal Holdings Corporation (Conal)
    เป็นบริษัทโฮลดิ้งที่จดทะเบียนในประเทศฟิลิปปินส์
    ประกอบธุรกิจการลงทุนในโครงการธุรกิจพลังงาน โดยถือหุ้นใน Northern Mindanao
    Power Corporation มีกำลังการผลิตติดตั้งรวม 98 เมกะวัตต์ Southern Philippines
    Power Corporation มีกำลังการผลิตติดตั้ง 50 เมกะวัตต์ และ Western Mindanao
    Power Corporation มีกำลังการผลิตติดตั้ง 100 เมกะวัตต์ ซึ่งบริษัททั้ง 3
    แห่งดังกล่าวเป็นผู้ผลิตและจำหน่ายกระแสไฟฟ้าในประเทศฟิลิปปินส์
    และจำหน่ายไฟฟ้าที่ผลิตได้ทั้งหมดให้กับ National Power Corporation
    ซึ่งเป็นองค์กรที่ดูแลและกำกับธุรกิจที่เกี่ยวข้องกับธุรกิจไฟฟ้าในประเทศฟิลิปปินส์

3.  บริษัท เอ็กโก ร่วมทุนและพัฒนา จำกัด
    ประกอบธุรกิจลงทุนในบริษัทที่ประกอบธุรกิจเกี่ยวกับพลังงาน ถือหุ้นในบริษัท อมตะ เอ็กโก
    เพาเวอร์ จำกัด และบริษัท อมตะ เพาเวอร์ บางปะกง จำกัด ร้อยละ 29.7 และ 30
    ตามลำดับ โดยทั้งสองบริษัท ประกอบธุรกิจผู้ผลิตไฟฟ้าเอกชนรายเล็ก
    จำหน่ายไฟฟ้าที่ผลิตได้ให้กับ กฟผ. และ ลูกค้าทั่วไป